*Hakusana "Fira" ohjaa tänne. Suomalaisesta yrityksestä katso Fira (yritys).*



  

  

  

  

  

  

  

  

  

  

**Firá** (kreik. Φηρά) eli **Thíra** (Θήρα) tai **Santoríni** (Σαντορίνη) on Kreikan kaupunki sekä samanniminen Thíran kunnan kunnallisyksikkö (Δημοτική Ενότητα Θήρας, *Dimotikí Enótita Thíras*) ja entinen itsenäinen kunta. Se sijaitsee Thíran saarella Santorínin saariryhmässä, hallinnollisesti Thíran alueyksikössä Etelä-Egean saarten alueella. Koko kunnallisyksikön väkiluku on 14 005 ja varsinaisen Firán kaupungin väkiluku 1 616 (vuonna 2011). Firá on Santorínin pääkaupunki sekä Thíran kunnan kuntakeskus. Nimi Firá on oikeastaan Santorínin pääsaaren nimen Thíran toinen muoto.

Maantiede
---------

Esihistoriallisen Theran museo ja Vapahtajan temppeliintuomisen katedraali.
Firán katolinen Johannes Kastajan katedraali.
Näkymä Firásta Néa Kaménin tulivuorisaarelle.
Firá sijaitsee Thíran saaren kuunsirpin muotoisella länsirannikolla. Se on rakennettu Santorínin kalderan reunalle noin 260 metrin korkeuteen merenpinnasta laskettuna. Firán pohjoisosassa sijaitsevat Firostefánin ja Kontochórin kylät, jotka ovat nykyisin kasvaneet kiinni Firáan sen kaupunginosiksi. Rannassa kaupungin alapuolella sijaitsee pieni, vanha satama Órmos Firón. Se on nykyään retkiveneiden sekä risteilyalusten yhteysveneiden käytössä. Sataman ja kaupungin välillä kulkee köysirata sekä 600-askelmainen porrastettu tie.

Saaren lauttasatama Athiniós sijaitsee eri paikassa, noin 10 kilometriä Firásta etelään. Etäisyys Firásta Santorínin lentoasemalle on noin kuusi kilometriä. Firán pohjoispuolella samoin kalderan reunalla sijaitsee Imerovígli ja kaakkoispuolella Karterádos.

Historia
--------

Keskiajalla saaren pääkylä sijaitsi nykyisen Imerovíglin lähellä Skároksessa. Firán asutus alkoi kehittyä 1700-luvulla, kun saaren vanha venetsialainen ja katolinen yläluokka hylkäsi Skároksen toistuneiden maanjäristysten vuoksi. Kaupungin kehitys vauhdittui 1800-luvulla, kun merirosvojen uhka Egeanmerellä väheni.

Firá kärsi suuria vaurioita maanjäristyksessä 9. heinäkuuta 1956. Nykyisin kaupunki on saaren kaupallinen keskus sekä tärkeimpiä turistikeskuksia.

Firá oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Thíran kunnaksi yhdessä Oían kanssa.

Nähtävyydet
-----------

Firán vanha rakennuskanta muodostuu perinteisistä kykladisista valkoisista taloista. Kaupungin tärkempiin nähtävyyksiin kuuluvat Esihistoriallisen Theran museo, joka esittelee erityisesti saaren minolaisen kauden löytöjä Akrotírista, sekä Firán arkeologinen museo, joka esittelee myöhempiä löytöjä antiikin ajalta. Tärkeimmät kirkot ovat Vapahtajan temppeliintuomisen katedraali sekä katolinen Johannes Kastajan katedraali. Kaupungin keskusaukiosta käytetään nimeä *Plateía Theotokópoulou*. Siellä sijaitsee muun muassa Thíran saaren bussi- ja taksiliikenteen keskus. Firán kapeiden kujien varrella on paljon ravintoloita sekä koru- ja matkamuistoliikkeitä.

Firasta on ainutlaatuinen näkymä 18 kilometriä pitkän kalderan yli Néa Kaméni -tulivuorisaarelle, jonne tehdään laivaristeilyjä Órmos Firónin satamasta.

Kunnallisyksikön osat
---------------------

Firán kaupunkia.
Firá ja sen vanha satama Órmos Firón.

Firán kunnallisyksikkö muodostuu seuraavista kylä- ja kaupunkiyhdyskunnista ja asutuksista:

| Kylä- tai kaupunki­yhdys­kunta | Kylä, kaupunki tai muu asutus | Väkiluku (2011) |
| --- | --- | --- |
| Akrotíri | Ágios Nikólaos | 54 |
| Akrotíri | 355 |
| Fáros | 80 |
| Emporeío | Ágios Geórgios | 343 |
| Emporeío | 1 938 |
| Exomýtis | 126 |
| Períssa | 678 |
| Episkopí Goniás | Episkopí Goniás | 118 |
| Kamári | 1 344 |
| Éxo Goniá | Éxo Goniá | 326 |
| Perivólia | 69 |
| Imerovígli | Imerovígli | 431 |
| Panagía Kaloú | 104 |
| Karterádos | Éxo Gialós | 55 |
| Karterádos | 1 238 |
| Megalochóri | Megalochóri | 594 |
| Mesariá | Mesariá | 1 593 |
| Monólithos | 499 |
| Pýrgos Kallístis | Profeetta Elian luostari (*Moní Profíti Ilía*) | 19 |
| Órmos Athiniós | 9 |
| Pýrgos Kallístis | 884 |
| **Firá** (Thíra) | Askaniá (saari) | 0 |
| Aspronísi (saari) | 0 |
| Christianí (saari) | 0 |
| Escháti (saari) | 0 |
| Éxo Gialós | 71 |
| Éxo Katoikíes | 26 |
| Mésa Katoikíes | 143 |
| Néa Kaméni | 0 |
| Órmos Firón | 0 |
| Palaiá Kaméni | 1 |
| **Firá** (Thíra) | 1 616 |
| Vóthonas | Agía Paraskeví | 57 |
| Vóthonas | 699 |
| Vourvoúlos | Vourvoúlos | 535 |
| Yhteensä: 14 005 |

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)
2. ↑  Άρθρο 1: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 11.8.2010, nro Τεύχος Δεύτερο, Αρ. Φύλλου 1292.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi) (Arkistoitu – Internet Archive)
3. 1 2  Santorini Fira Village *Greeka.com*. Viitattu 3.9.2018.
4. 1 2 3 4  Fira *Santorini.com*. Viitattu 3.9.2018.
5. ↑  Κάστρο Σκάρου *Καστρολόγος*. Viitattu 1.9.2020.
6. ↑  Imerovigli: The castle of Skaros *Santorini – Municipality of Thira*. Viitattu 1.9.2020.
7. ↑  "Santorini", *Greek Island Hopping 2008*, s. 179–197. Thomas Cook Publishing, 2008. ISBN 978-1-84157-839-2.
8. ↑  Άρθρο 1: Σύσταση δήµων. NOMOΣ ΥΠ’ΑΡΙΘ. 3852: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 7.6.2010, nro Τεύχος Πρώτο, Αρ. Φύλλου 87.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi)

Aiheesta muualla
----------------

* Kuvia tai muita tiedostoja aiheesta **Firá** Wikimedia Commonsissa